Per Olaf Lundteigen

Per Olaf Lundteigen (født 18. april 1953 i Vestfossen i Øvre Eiker) er en norsk gårdbruker og politiker (Sp).

Liv og virke 
Lundteigen gikk på Hokksund Gymnas og ble sivilagronom (cand.agric.) ved Norges landbrukshøgskole i 1977.

I perioden 1993–1997 satt han på Stortinget fra Buskerud og var medlem av Finanskomiteen. Han var statssekretær for kommunal- og regionalminister Odd Roger Enoksen fra 12. mai 1999 til 17. mars 2000. Lundteigen ble på ny valgt inn på Stortinget i 2005 og gjenvalgt i 2009 og ble også i begge disse periodene medlem av Finanskomiteen. Da Magnhild Meltveit Kleppa gikk av som statsråd og kom tilbake til Stortinget i 2012 gikk hun inn i Finanskomiteen og Lundteigen gikk til Arbeids- og sosialkomiteen. Lundteigen var medlem av Kontrollkomiteen fra 2013-2017, og i Arbeids- og sosialkomiteen fra 2017–2021. I valget 2021 er han Senterpartiets førstekandidat i Buskerud.

Lundteigen har drevet egen gård siden 1982. Han har tidligere vært ansatt i Norges Bondelag, ved fylkeslandbrukskontoret i Buskerud og en kort periode som forsker. Han var generalsekretær i Senterpartiet 1997–1999. 

Han var leder av Norsk Bonde- og Småbrukarlag 1986–1992, og var i den perioden medlem av flere offentlige utvalg. Han var medlem av Øvre Eiker kommunestyre 2003–2005. 
 
Han var medforfatter av boka Annerledeslandet – som ikke er seg sjøl nok (1997), og var sammen med Anne Enger aktivt med på å introdusere begrepet Annerledeslandet i den norske EU-debatten i 1993–1994.

Per Olaf er en av to æresmedlemmer i Senterungdommen. Den andre er Johan Buttedahl, også fra Buskerud.

Stortingskomitéer 
 2021–2025 1. nestleder i Arbeids- og sosialkomiteen
 2012–2021 medlem av Arbeids- og sosialkomiteen
 2013–2017 medlem av Kontroll- og konstitusjonskomiteen
 2011–2013 1. nestleder i Kontroll- og konstitusjonskomiteen
 2005–2012 medlem av Finanskomiteen
 1993–1997 medlem av Finanskomiteen

Referanser

Eksterne lenker 
 
 
 
 
 Hjemmeside - Grønt Altenativ
 

Stortingsrepresentanter fra Sp
Stortingsrepresentanter for Buskerud
Stortingsrepresentanter 2021–2025
Stortingsrepresentanter 2017–2021
Stortingsrepresentanter 2013–2017
Stortingsrepresentanter 2009–2013
Stortingsrepresentanter 2005–2009
Stortingsrepresentanter 1993–1997
Statssekretærer fra Sp
Lokalpolitikere i Øvre Eiker
Sp-politikere i Buskerud
Senterpartiets ledelse
Norske bønder
Norske foreningspersoner
Personer fra Øvre Eiker kommune